CELEX: C2005/155/50
Language: el
Date: 2005-06-25 00:00:00
Title: Υπόθεση T-154/05: Προσφυγή της Carmela Lo Giudice κατά της Επιτροπής των Ευρωπαϊκών Κοινοτήτων που ασκήθηκε στις 15 Απριλίου 2005

25.6.2005   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 155/25
            
         Προσφυγή της Carmela Lo Giudice κατά της Επιτροπής των Ευρωπαϊκών Κοινοτήτων που ασκήθηκε στις 15 Απριλίου 2005
   (Υπόθεση T-154/05)
   (2005/C 155/50)
   Γλώσσα διαδικασίας: η γαλλική
   Η Carmela Lo Giudice, κάτοικος Strambeek Bever (Βέλγιο), εκπροσωπούμενη από τους Gilles Bounéou και Frédéric Frabetti, δικηγόρους, με τόπο επιδόσεων στο Λουξεμβούργο, άσκησε προσφυγή στις 15 Απριλίου 2005 κατά της Επιτροπής των Ευρωπαϊκών Κοινοτήτων ενώπιον του Πρωτοδικείου των Ευρωπαϊκών Κοινοτήτων.
   Η προσφεύγουσα ζητεί από το Πρωτοδικείο:
   
               1.
            
            
               να ακυρώσει τη ρητή απορριπτική απόφαση υπ' αριθ. 05/399, της 18ης Ιανουαρίου 2005·
            
         
               2.
            
            
               να ακυρώσει, κατά το αναγκαίο μέτρο, τη σιωπηρή απόφαση περί απορρίψεως της αιτήσεως συνδρομής που υπέβαλε η προσφεύγουσα στις 28 Νοεμβρίου 2003, να απορρίψει τη σιωπηρή απορριπτική απόφαση της αιτήσεως συνδρομής που υπέβαλε η προσφεύγουσα στις 23 Δεκεμβρίου 2003·
            
         
               3.
            
            
               να αναγνωρίσει ότι η προσφεύγουσα υπέστη ηθική παρενόχληση κατά την άσκηση των καθηκόντων της·
            
         
               4.
            
            
               να υποχρεώσει την καθής να καταβάλει στην προσφεύγουσα το ποσό των 100 000 ευρώ (εκατό χιλιάδων ευρώ) ως χρηματική ικανοποίηση για ηθική βλάβη, με την επιφύλαξη αυξήσεως ή αποτιμήσεως της βλάβης από την ηθική παρενόχληση, λαμβανομένου υπόψη του γεγονότος ότι το μέλλον της προσφεύγουσας είναι απολύτως αβέβαιο και ότι η υγεία της επιδεινώθηκε σημαντικά·
            
         
               5.
            
            
               να επιφυλαχθεί να προβεί σε όλα τα νόμιμα, ιδίως δε να ζητήσει να προσκομιστούν οι καταθέσεις των μαρτύρων όπως παρατέθηκαν στο πόρισμα της IDOC (υπηρεσίας ερευνών και πειθαρχικών κυρώσεων) της 7.1.2005·
            
         
               6.
            
            
               να καταδικάσει την καθής στα δικαστικά έξοδα.
            
         Λόγοι και κύρια επιχειρήματα
   Η προσφεύγουσα, μόνιμη υπάλληλος της Επιτροπής, υπέβαλε προς τους ιεραρχικώς προϊσταμένους της δύο αιτήσεις παροχής συνδρομής, με ημερομηνία 28 Νοεμβρίου 2003 και 23 Δεκεμβρίου 2003, προβάλλοντας ότι υφίσταται ηθική παρενόχληση εντός της διοικητικής μονάδας όπου υπηρετεί. Με την προσφυγή της, η προσφεύγουσα βάλλει κατά της απορρίψεως των αιτήσεών των και της διοικητικής ενστάσεως που υπέβαλε εν συνεχεία.
   Προς στήριξη της προσφυγής της, η προσφεύγουσα προβάλλει ότι, λαμβανομένων υπόψη του πλήθους των καθηκόντων που της ανέθεσε ο προϊστάμενός της καθώς και των ηλεκτρονικών μηνυμάτων που της απέστειλε, είναι αναμφισβήτητο ότι διεπράχθη ηθική παρενόχληση εις βάρος της. Κατά συνέπεια, οι προσβαλλόμενες αποφάσεις αντιβαίνουν προς το άρθρο 12 του Κανονισμού Υπηρεσιακής Καταστάσεως.
   Κατά την προσφεύγουσα, η απόρριψη των αιτήσεών της περί παροχής συνδρομής αντιβαίνει προς το άρθρο 24 του Κανονισμού Υπηρεσιακής Καταστάσεως καθώς και την πρόταση της 15ης Οκτωβρίου 2003 του Ν. Kinnock με αντικείμενο την πολιτική επί θεμάτων ηθικής παρενοχλήσεως. Η προσφεύγουσα προβάλλει, εξάλλου, έλλειψη αιτιολογίας της αποφάσεως της 18ης Ιανουαρίου 2005, παραβίαση της αρχής της απαγορεύσεως της αυθαιρεσίας, κατάχρηση εξουσίας, προσβολή της δικαιολογημένης εμπιστοσύνης και παράβαση του κανόνα patere legem quam ipse fecisti, καθώς και αθέτηση του καθήκοντος αρωγής.